b'\n_START_ARTICLE_\nRde\xc4\x8di kri\xc5\xbe Slovenije\n_START_SECTION_\nZgodovina\n_START_PARAGRAPH_\nRde\xc4\x8di kri\xc5\xbe deluje na Slovenskem od leta 1866, ko je bilo na Kranjskem pod Avstro-Ogrsko ustanovljeno prvo \xcb\x9d\xc5\xbdensko dru\xc5\xa1tvo za pomo\xc4\x8d ranjenim in hudo bolnim vojakom\xcb\x9d. Leta 1879 se mu je pridru\xc5\xbeilo \xc5\xa1e mo\xc5\xa1ko \xcb\x9dDomoljubno pomo\xc4\x8dno dru\xc5\xa1tvo de\xc5\xbeelno, ki se je leta 1902 zdru\xc5\xbeilo z \xc5\xbeenskim dru\xc5\xa1tvom in kot del avstro-ogrskega dru\xc5\xa1tva Rde\xc4\x8dega kri\xc5\xbea delovalo do konca prve svetovne vojne. Od leta 1921 do 1941, tj. do razpada Kraljevine Jugoslavije, je slovenski Rde\xc4\x8di kri\xc5\xbe deloval kot Banovinski odbor Rde\xc4\x8dega kri\xc5\xbea Kraljevine SHS in pozneje Rde\xc4\x8dega kri\xc5\xbea Jugoslavije. Ob razpadu Kraljevine Jugoslavije so bili jugoslovanski Rde\xc4\x8di kri\xc5\xbe in posamezna dru\xc5\xa1tva razpu\xc5\xa1\xc4\x8deni. Leta 1942 je italijanski okupator ustanovil Rde\xc4\x8di kri\xc5\xbe Ljubljanske pokrajine, po kapitulaciji Italije pa je slovenski Rde\xc4\x8di kri\xc5\xbe deloval pod nem\xc5\xa1kim okupatorjem, a le do leta 1944, ko je bil odbor RK (s predsednikom Otonom Fettichom je pomagal re\xc5\xa1evati zapornike in internirance) poslan v internacijo._NEWLINE_18. junija 1944 so na osvobojenem ozemlju v Gradcu v Beli krajini ustanovili Rde\xc4\x8di kri\xc5\xbe Slovenije. Po koncu druge svetovne vojne je Rde\xc4\x8di kri\xc5\xbe Slovenije deloval kot del Rde\xc4\x8dega kri\xc5\xbea Jugoslavije. Leta 1991, po agresiji na Republiko Slovenijo, je Rde\xc4\x8di kri\xc5\xbe Slovenije izstopil iz Rde\xc4\x8dega kri\xc5\xbea Jugoslavije. Leta 1993 sta Mednarodni odbor Rde\xc4\x8dega kri\xc5\xbea ter Mednarodna zveza dru\xc5\xa1tev Rde\xc4\x8dega kri\xc5\xbea in Rde\xc4\x8dega polmeseca priznala Rde\xc4\x8di kri\xc5\xbe Slovenije kot samostojnega in enakopravnega \xc4\x8dlana Mednarodnega gibanja Rde\xc4\x8dega kri\xc5\xbea in Rde\xc4\x8dega polmeseca.\n_START_SECTION_\nKrvodajalstvo\n_START_PARAGRAPH_\nRde\xc4\x8di kri\xc5\xbe Slovenije organizira krvodajalske akcije \xc5\xbee od leta 1953 in po uspe\xc5\xa1nosti sodi v sam evropski vrh. \xc5\xa0estinpetdeset obmo\xc4\x8dnih zdru\xc5\xbeenj izvaja krvodajalske akcije v skladu z javnimi pooblastili. Z organizacijo krvodajalskih akcij zagotavlja RKS okoli 100.000 odvzemov krvi na leto oziroma skoraj 45.000 litrov krvi, kar zado\xc5\xa1\xc4\x8da trenutnim potrebam v Sloveniji. Rde\xc4\x8di kri\xc5\xbe Slovenije je zadol\xc5\xbeen za organizacijo krvodajalskih akcij, sre\xc4\x8danj in prireditev za krvodajalce, ki jih organizirajo obmo\xc4\x8dna zdru\xc5\xbeenja, ter za obve\xc5\xa1\xc4\x8danje javnosti o krvodajalskih akcijah, promocijo krvodajalstva in vzpodbujanje ljudi, da darujejo kri._NEWLINE_Namen krvodajalskih akcij je zagotoviti zadostne koli\xc4\x8dine zdrave krvi za vse bolnike, ki to \xc5\xbeivljenjsko teko\xc4\x8dino potrebujejo. Krvodajalstvo je v Sloveniji, tako kot v mnogih evropskih in drugih dr\xc5\xbeavah po svetu, organizirano po na\xc4\x8delih nepla\xc4\x8danosti, prostovoljnosti in anonimnosti. Vstop v Evropsko unijo je zahteval prilagoditev krvodajalstva mednarodnim standardom organiziranja krvodajalskih akcij glede na dejanske potrebe.\n_START_SECTION_\nUsposabljanje za prvo pomo\xc4\x8d\n_START_PARAGRAPH_\nStrokovni center RKS za prvo pomo\xc4\x8d, v katerem sodelujejo priznani strokovnjaki zdravniki specialisti\xc4\x8dnih podro\xc4\x8dij, oblikuje doktrino prve pomo\xc4\x8di na nacionalni ravni. V slovenski prostor uvaja novosti po zgledu in na podlagi smernic Evropske unije. Njegovi \xc4\x8dlani se udele\xc5\xbeujejo raznih mednarodnih strokovnih sre\xc4\x8danj. Programi usposabljanja za prvo pomo\xc4\x8d sodijo v sklop javnih pooblastil. Najzahtevnej\xc5\xa1i so namenjeni usposabljanju pripadnikov enot prve pomo\xc4\x8di Civilne za\xc5\xa1\xc4\x8dite (CZ), gasilcev, gorskih re\xc5\xa1evalcev, jamarjev, ekip RKS in pripadnikov Slovenske vojske. \xc4\x8dlani ekip prve pomo\xc4\x8di CZ in RKS obnavljajo in preverjajo znanje iz prve pomo\xc4\x8di na vsakoletnih regijskih tekmovanjih ter dr\xc5\xbeavnem in mednarodnem tekmovanju._NEWLINE_Rde\xc4\x8di kri\xc5\xbe Slovenije v sodelovanju s strokovnjaki skrbi za usposabljanje predavateljev pouka prve pomo\xc4\x8di, zdravnikov in zdravstvenikov ter te\xc4\x8daje prve pomo\xc4\x8di za re\xc5\xa1evalce iz vode, voznike motornih vozil, zaposlene v podjetjih in ustanovah ter vse druge, ki to znanje potrebujejo. Prizadeva si vsebine prve pomo\xc4\x8di iz dosedanjih izbirnih vsebin vklju\xc4\x8diti v redne izobra\xc5\xbeevalne vsebine v osnovnih in srednjih \xc5\xa1olah.\n_START_SECTION_\nPomo\xc4\x8d ob elementarnih in drugih nesre\xc4\x8dah\n_START_PARAGRAPH_\nRde\xc4\x8di kri\xc5\xbe Slovenije sodeluje pri zagotavljanju pomo\xc4\x8di ob elementarnih nesre\xc4\x8dah doma in v tujini. Pomo\xc4\x8d obsega predvsem po\xc5\xa1iljanje konvojev materialne pomo\xc4\x8di v obliki prehrambnih izdelkov, higienskih pripomo\xc4\x8dkov, obla\xc4\x8dil, obutve, pohi\xc5\xa1tva in bele tehnike. Pri posredovanju pomo\xc4\x8di ob elementarnih nesre\xc4\x8dah na obmo\xc4\x8dju Slovenije tesno sodeluje z Upravo za za\xc5\xa1\xc4\x8dito in re\xc5\xa1evanje RS, pri posredovanju pomo\xc4\x8di v tujino pa z vlado RS, pristojnimi ministrstvi, Mednarodno zvezo dru\xc5\xa1tev Rde\xc4\x8dega kri\xc5\xbea in Rde\xc4\x8dega polmeseca ter drugimi nacionalnimi dru\xc5\xa1tvi._NEWLINE_Rde\xc4\x8di kri\xc5\xbe Slovenije je ustanovil tudi tri nastanitvene enote, in sicer v Ljubljani, Novem mestu in Novi Gorici, ter stacionarij v Mariboru. Namenjeni so nastanitvi in oskrbi prebivalstva ob ve\xc4\x8djih naravnih nesre\xc4\x8dah. V izrednih razmerah lahko sprejmejo in oskrbijo 400 ogro\xc5\xbeenih prebivalcev. V okviru stacionarija in nastanitvenih enot delujejo enote RKS, ki skrbijo za oskrbo in delovanje enote.\n_START_SECTION_\nIskanje pogre\xc5\xa1anih\n_START_PARAGRAPH_\nIskanje pogre\xc5\xa1anih je ena temeljnih dejavnosti Rde\xc4\x8dega kri\xc5\xbea, ki izhaja iz dolo\xc4\x8dil \xc5\xbeenevskih konvencij, Zakona o RKS in Statuta RKS. Te naloge opravlja Slu\xc5\xbeba RKS za iskanje pogre\xc5\xa1anih. Slu\xc5\xbeba v skladu s pristojnostmi deluje na ravni nacionalnega urada na sede\xc5\xbeu RKS in v obmo\xc4\x8dnih zdru\xc5\xbeenjih. Njene naloge so v vojni in drugih izrednih razmerah poizvedovati za izginulimi oziroma pogre\xc5\xa1animi osebami, posredovati dru\xc5\xbeinska sporo\xc4\x8dila, voditi evidence, zdru\xc5\xbeevati dru\xc5\xbeine in sodelovati pri evakuacijah. Vse navedene dejavnosti so namenjene vojnim ujetnikom, pogre\xc5\xa1anim osebam, beguncem in razseljenim osebam, posebna pozornost pa je namenjena onemoglim in otrokom._NEWLINE_Slu\xc5\xbeba RKS za iskanje pogre\xc5\xa1anih je v obdobju agresije na Slovenijo in v obdobju vojne na Hrva\xc5\xa1kem in v Bosni odigrala pomembno vlogo, saj je bila s strani dr\xc5\xbeave poobla\xc5\xa1\xc4\x8dena za vodenje vseh evidenc in izdajo potrdil o statusu in bivanju v Sloveniji. Tako je v obdobju najve\xc4\x8djega priliva beguncev v na\xc5\xa1o dr\xc5\xbeavo obdelala ve\xc4\x8d kot 88.000 podatkov.\n_START_SECTION_\nSocialna dejavnost\n_START_PARAGRAPH_\nProgrami socialne dejavnosti sodijo med najob\xc5\xa1irnej\xc5\xa1e programe neposredne pomo\xc4\x8di. Rde\xc4\x8di kri\xc5\xbe Slovenije jih izvaja s pomo\xc4\x8djo \xc5\xa1tevilnih prostovoljk in prostovoljcev, ki delajo v razvejani mre\xc5\xbei obmo\xc4\x8dnih zdru\xc5\xbeenj in krajevnih organizacij RK po Sloveniji. Rde\xc4\x8di kri\xc5\xbe Slovenije nudi v okviru socialne dejavnosti stalno in ob\xc4\x8dasno pomo\xc4\x8d v obliki prehrane, higienskih izdelkov, obleke, obutve, \xc5\xa1olskih potreb\xc5\xa1\xc4\x8din in pohi\xc5\xa1tva. Izjemoma pomaga z enkratnimi finan\xc4\x8dnimi pomo\xc4\x8dmi. Organizira brezpla\xc4\x8dna letovanja otrok ter starostnikov iz socialno ogro\xc5\xbeenih dru\xc5\xbein. Poleg materialne in finan\xc4\x8dne pomo\xc4\x8di prostovoljke in prostovoljci skrbijo za sosedsko pomo\xc4\x8d, obiske na domu in ohranjanje stikov. Obmo\xc4\x8dna zdru\xc5\xbeenja organizirajo programe sre\xc4\x8danj starostnikov, podpirajo delo skupin za samopomo\xc4\x8d in osebnostni razvoj in skrbijo za brezdomce. V okviru postaj Rde\xc4\x8dega kri\xc5\xbea, trenutno jih deluje 507, ob\xc4\x8dane seznanjajo z zdravim na\xc4\x8dinom \xc5\xbeivljenja, opravljajo meritve holesterola, krvnega tlaka in sladkorja v krvi, ob\xc4\x8danom svetujejo in pomagajo v stiski. Nekatera obmo\xc4\x8dna zdru\xc5\xbeenja so uvedla nove dejavnosti, na primer razvoz kosil za starostnike, vodenje javnih kuhinj, nega na domu, organizacija telesnih dejavnosti in preventivnih pregledov.\n_START_SECTION_\nLogistika\n_START_PARAGRAPH_\nV okviru Rde\xc4\x8dega kri\xc5\xbea Slovenije deluje na nacionalni ravni Centralni logisti\xc4\x8dni center RKS Ljubljana Dovje\xc5\xbe, zaradi potreb in velikega obsega pomo\xc4\x8di pa tudi Logisti\xc4\x8dni center OZ RK Maribor in Logisti\xc4\x8dni center OZ RK Postojna. Logisti\xc4\x8dni centri zagotavljajo sprejem, razkladanje, skladi\xc5\xa1\xc4\x8denje, pripravo, transport in distribucijo humanitarne pomo\xc4\x8di v Sloveniji in po potrebi v tujino. RKS v sodelovanju s pristojnimi slu\xc5\xbebami ureja vso potrebno dokumentacijo za posredovanje humanitarne pomo\xc4\x8di v tujino in iz tujine. V centralnem logisti\xc4\x8dnem centru v Rojah pri Ljubljani poteka glavnina logisti\xc4\x8dne dejavnosti, saj je tam skladi\xc5\xa1\xc4\x8de prehrambnih izdelkov, higienskih pripomo\xc4\x8dkov, obla\xc4\x8dil, obutve, pohi\xc5\xa1tva in bele tehnike. V sklop centralnega logisti\xc4\x8dnega centra sodita \xc5\xa1e ve\xc4\x8dji skladi\xc5\xa1\xc4\x8di v Borovnici in Otovcu v Beli krajini, kjer je shranjena oprema za primere elementarnih nesre\xc4\x8d. Logisti\xc4\x8dni center ima za distribucijo pomo\xc4\x8di na voljo lasten vozni park. Vsako leto je iz vseh treh logisti\xc4\x8dnih centrov v 56 obmo\xc4\x8dnih zdru\xc5\xbeenj prepeljanih 1800 ton pomo\xc4\x8di v obliki prehrambnih paketov in higienskih izdelkov in vsa druga pomo\xc4\x8d. Obmo\xc4\x8dna zdru\xc5\xbeenja imajo bodisi lastna ali najeta skladi\xc5\xa1\xc4\x8da in vozila.\n_START_SECTION_\nZdravstveno-vzgojna dejavnost\n_START_PARAGRAPH_\nRde\xc4\x8di kri\xc5\xbe Slovenije ima v programu tudi zdravstvenovzgojno dejavnost. Obmo\xc4\x8dna zdru\xc5\xbeenja \xc5\xbee vrsto let pripravljajo predavanja, kvize, tekmovanja in okrogle mize o zdravem na\xc4\x8dinu \xc5\xbeivljenja in prepre\xc4\x8devanju najpogostej\xc5\xa1ih bolezni sodobnega \xc4\x8dasa, predvsem kroni\xc4\x8dnih obolenj in raznih zasvojenosti. Krajevne organizacije RK pogosto organizirajo merjenje holesterola, krvnega sladkorja in krvnega tlaka. Izvajajo preventivne preglede dojk in prostate. Poleg tega Rde\xc4\x8di kri\xc5\xbe Slovenije \xc5\xbee vrsto let izvaja dejavnosti za prepre\xc4\x8devanje zasvojenosti in \xc5\xa1irjenja aidsa.\n_START_SECTION_\nMladi\n_START_PARAGRAPH_\nMladim v Rde\xc4\x8dem kri\xc5\xbeu Slovenije namenjamo posebno pozornost. Veliko mladih in najmlaj\xc5\xa1ih aktivno sodeluje pri uresni\xc4\x8devanju humanitarnih programov. V ve\xc4\x8dini slovenskih \xc5\xa1ol delujejo kro\xc5\xbeki Rde\xc4\x8dega kri\xc5\xbea Slovenije, katerih \xc5\xa1tevilo nara\xc5\xa1\xc4\x8da. V kro\xc5\xbekih RKS, ki so organizirani kot oblika prosto\xc4\x8dasnih dejavnosti, namenjajo veliko pozornosti humanim odnosom in vzgoji za solidarnost, sosedski pomo\xc4\x8di in zdravemu na\xc4\x8dinu \xc5\xbeivljenja. V humanitarne programe RKS se sicer v manj\xc5\xa1i meri, vendar prav tako uspe\xc5\xa1no vklju\xc4\x8dujejo srednje\xc5\xa1olci in \xc5\xa1tudenti. Otrokom nudijo pomo\xc4\x8d pri u\xc4\x8denju, pripravljajo promocijske akcije proti zasvojenostim, vodijo vikend tabore za socialno ogro\xc5\xbeene otroke, sodelujejo pri organizaciji vsakoletnih prireditev in se vklju\xc4\x8dujejo v mednarodne akcije, ki jih izvajajo v slovenskem prostoru. Posebej velja omeniti kampanjo Drobtinica, kjer mladi prostovoljci ozave\xc5\xa1\xc4\x8dajo ljudi o zdravi in zadostni prehrani ter zbirajo prispevke, s katerimi subvencionirajo topel obrok osnovno\xc5\xa1olskim otrokom iz socialno \xc5\xa1ibkej\xc5\xa1ih dru\xc5\xbein. V nekaterih obmo\xc4\x8dnih zdru\xc5\xbeenjih ustanavljajo klube RKS, v katerih delujejo srednje\xc5\xa1olci in \xc5\xa1tudenti. Velik poudarek v nacionalnem dru\xc5\xa1tvu namenjamo izobra\xc5\xbeevanju mladih. Mladi se redno udele\xc5\xbeujejo seminarjev, posvetov, kongresov, predavanj in sodelujejo z drugimi mladinskimi organizacijami. Mladi Rde\xc4\x8dega kri\xc5\xbea Slovenije se vklju\xc4\x8dujejo tudi v mednarodno sodelovanje, se udele\xc5\xbeujejo delovnih sre\xc4\x8danj in taborov. V preteklih letih smo v Sloveniji nekajkrat organizirali mednarodni tabor mladih.\n_START_SECTION_\nLetovanje\n_START_PARAGRAPH_\nV razvejano dejavnost Rde\xc4\x8dega kri\xc5\xbea Slovenije sodi organizacija letovanja otrok, med drugim zdravstvenega letovanja in letovanja otrok iz socialno ogro\xc5\xbeenih dru\xc5\xbein. Pri organizaciji letovanja in zagotavljanju sredstev obmo\xc4\x8dna zdru\xc5\xbeenja sodelujejo z Zavodom za zdravstveno zavarovanje RS, s centri za socialno delo, z ob\xc4\x8dinskimi sveti in donatorji. Otroci letujejo v Mladinskem zdravili\xc5\xa1\xc4\x8du in letovi\xc5\xa1\xc4\x8du RKS Debeli rti\xc4\x8d, OZ RK Maribor pa organizira letovanje tudi v Mladinskem po\xc4\x8ditni\xc5\xa1kem domu Frankopan Punat na otoku Krku. V Mladinskem zdravili\xc5\xa1\xc4\x8du in letovi\xc5\xa1\xc4\x8du Debeli rti\xc4\x8d, ki deluje \xc5\xbee od leta 1956, letno letuje do 15.000 otrok, starih do 15 let, prav tako pa tam potekajo \xc5\xa1e druge dejavnosti, npr. \xc5\xa1ole v naravi. Poleti je letovi\xc5\xa1\xc4\x8de namenjeno izklju\xc4\x8dno otrokom, zunaj poletne sezone pa je prosto tudi za letovanje starostnikov, organizacijo seminarjev za razna dru\xc5\xa1tva, izobra\xc5\xbeevanja in drugo. Leta 2009 smo v Mladinskem zdravili\xc5\xa1\xc4\x8du in letovi\xc5\xa1\xc4\x8du Debeli rti\xc4\x8d odprli nov objekt Arija s pololimpijskim bazenom in Centrom dobrega po\xc4\x8dutja in zdravja, ki omogo\xc4\x8da podalj\xc5\xa1anje sezone, predvsem pa mo\xc5\xbenosti za fizioterapijo in zdravljenje. Mladinski po\xc4\x8ditni\xc5\xa1ki dom Frankopan Punat na otoku Krku, ki deluje \xc5\xbee ve\xc4\x8d kot 50 let, je odprt le v poletni sezoni. Tu se vsako leto zdravi in letuje okrog 3000 otrok, starih od 4 do 15 let, prihajajo pa prete\xc5\xbeno iz ob\xc4\x8din podravske regije.\n_START_SECTION_\n\xc5\xa0irjenje znanj in organizacijska kultura\n_START_PARAGRAPH_\n\xc5\xa0irjenje znanja o Rde\xc4\x8dem kri\xc5\xbeu in mednarodnem humanitarnem pravu je program, ki mu RKS namenja posebno skrb. Opredeljuje ga sklop dejavnosti, usmerjenih v promocijo in podajanje znanja o humanitarnem pravu, temeljnih na\xc4\x8delih, ideji in poslanstvu Mednarodnega gibanja Rde\xc4\x8dega kri\xc5\xbea in Rde\xc4\x8dega polmeseca ter njegovi vlogi in pomenu. Program \xc5\xa1irjenja znanja je namenjen predvsem mladim \xc4\x8dlanom, mentorjem v \xc5\xa1olah, novim prostovoljcem, pedagogom, zdravstvenim delavcem, pripadnikom oboro\xc5\xbeenih sil in predstavnikom medijev. Izobra\xc5\xbeevanja potekajo v obliki predavanj, kraj\xc5\xa1ih seminarjev in delavnic. Veliko pozornost namenjamo usposabljanju predavateljev in organizatorjev \xc5\xa1irjenja znanja na terenu.\n_START_SECTION_\nMednarodno sodelovanje\n_START_PARAGRAPH_\nMednarodno sodelovanje je postalo po osamosvojitvi Slovenije in vklju\xc4\x8ditvi Rde\xc4\x8dega kri\xc5\xbea Slovenije kot samostojnega nacionalnega dru\xc5\xa1tva v Mednarodno gibanje Rde\xc4\x8dega kri\xc5\xbea in Rde\xc4\x8dega polmeseca pomemben dejavnik delovanja nacionalnega dru\xc5\xa1tva. Rde\xc4\x8di kri\xc5\xbe Slovenije sodeluje z Mednarodnim odborom Rde\xc4\x8dega kri\xc5\xbea in se enakopravno vklju\xc4\x8duje v delovanje Mednarodne zveze dru\xc5\xa1tev Rde\xc4\x8dega kri\xc5\xbea in Rde\xc4\x8dega polmeseca. Predstavniki organizacije sodelujejo in se udele\xc5\xbeujejo vseh ve\xc4\x8djih konferenc, skup\xc5\xa1\xc4\x8din in simpozijev na mednarodni ravni, izobra\xc5\xbeevanj, sre\xc4\x8danj, delavnic ter akcij pomo\xc4\x8di solidarnosti. RKS je tudi \xc4\x8dlan razli\xc4\x8dnih mednarodnih mre\xc5\xbe (na primer mre\xc5\xbee ERNA). Rde\xc4\x8di kri\xc5\xbe Slovenije navezuje stike z drugimi nacionalnimi dru\xc5\xa1tvi, predvsem sosednjimi, in razvija mednarodno sodelovanje na ravni obmo\xc4\x8dnih zdru\xc5\xbeenj. Tradicionalno sodeluje z dru\xc5\xa1tvi iz Avstrije, Italije, Mad\xc5\xbearske in Hrva\xc5\xa1ke.\n_START_SECTION_\nZalo\xc5\xbeni\xc5\xa1tvo\n_START_PARAGRAPH_\nZalo\xc5\xbeni\xc5\xa1ka dejavnost RKS ima \xc5\xbee dolgo tradicijo. Njeni za\xc4\x8detki segajo v prva leta delovanja Rde\xc4\x8dega kri\xc5\xbea Slovenije po drugi svetovni vojni. Gradivo, ki vsa leta izhaja v okviru zalo\xc5\xbeni\xc5\xa1ke dejavnosti, predvsem knjige, bro\xc5\xa1ure, zlo\xc5\xbeenke, plakati, je vezano na potrebe dejavnosti in namenjeno dopolnjevanju programov RKS. Velik del zalo\xc5\xbeni\xc5\xa1kega programa zavzemajo publikacije, namenjene mladim in najmlaj\xc5\xa1im, skrbi za zdrav na\xc4\x8din \xc5\xbeivljenja, prepre\xc4\x8devanju bolezni sodobnega \xc4\x8dasa, prvi pomo\xc4\x8di, vzpodbujanju krvodajalstva\xe2\x80\xa6 Izhajajo v velikih nakladah deset tiso\xc4\x8d izvodov. Z gradivi iz zalo\xc5\xbebe, ki so na voljo oziroma v prodaji tudi v zdravstvenih domovih, bolni\xc5\xa1nicah, nekaterih zdravili\xc5\xa1\xc4\x8dih, na internetu in v knjigarnah, Rde\xc4\x8di kri\xc5\xbe Slovenije sodeluje na tradicionalnih in tematskih razstavah, seminarjih, simpozijih in okroglih mizah. Avtorji izdaj Zalo\xc5\xbebe Rde\xc4\x8dega kri\xc5\xbea Slovenije so priznani strokovnjaki, kar zagotavlja visoko strokovno raven gradiv. Zalo\xc5\xbeba sodeluje tudi s priznanimi likovnimi ustvarjalci in oblikovalci.\n_START_SECTION_\nZbiranje sredstev\n_START_PARAGRAPH_\nRde\xc4\x8di kri\xc5\xbe Slovenije si ves \xc4\x8das prizadeva pridobivati sredstva za svoje delovanje in predvsem nudenje humanitarne pomo\xc4\x8di socialno ogro\xc5\xbeenim dru\xc5\xbeinam in posameznikom. Tradicionalne oblike zbiranja prispevkov so zbiranje \xc4\x8dlanarine, postavitev nabiralnikov, teden RKS, teden solidarnosti, namenske akcije ter razli\xc4\x8dne prireditve. Na nacionalno raven sodijo programi zbiranja sredstev v obliki dra\xc5\xbeb umetni\xc5\xa1kih del, koncertov, glasbenih in plesnih prireditev, TV-oddaj, zbiranja prispevkov s polo\xc5\xbenicami ter prodaja izdelkov in edicij iz novoletnega programa. Vseslovenski akciji zbiranja denarnih prispevkov za nakup prehranskih paketov \xcb\x9dLepo je deliti\xcb\x9d in za brezpla\xc4\x8dno letovanje otrok in starostnikov iz socialno ogro\xc5\xbeenih okolij \xcb\x9dPeljimo jih na morje\xcb\x9d sta zelo uspe\xc5\xa1ni. Posebej pa RKS organizira zbiralne akcije, ki potekajo ob ve\xc4\x8djih nesre\xc4\x8dah, npr. poplavah in neurjih. Rde\xc4\x8di kri\xc5\xbe Slovenije organizira tudi dobrodelne koncerte na nacionalni in lokalni ravni. S pomo\xc4\x8djo zbranih sredstev izvaja \xc5\xa1tevilne humanitarne programe.\n_START_SECTION_\nOdlikovanja in nagrade\n_START_PARAGRAPH_\nLeta 1994 je prejel zlati \xc4\x8dastni znak svobode Republike Slovenije z naslednjo utemeljitvijo:\xc2\xa0\xc2\xbbza \xc4\x8dlovekoljubno dejavnost pri re\xc5\xa1evanju \xc4\x8dlove\xc5\xa1kih stisk\xc2\xab.'